สั่งล้างพอร์ตทองก่อน‘เฟด’ลงมติ
วายแอลจีแนะล้างพอร์ตทองให้เกลี้ยงก่อนประชุมเฟด 13 ก.ย. หากรับความเสี่ยงได้ให้ค้างพอร์ต 30%
12 ก.ย. 2555

วายแอลจีแนะล้างพอร์ตทองให้เกลี้ยงก่อนประชุมเฟด 13 ก.ย. หากรับความเสี่ยงได้ให้ค้างพอร์ต 30% 
นางพวรรณ์ นววัฒนทรัพย์ รองประธานกรรมการ บริษัท วายแอลจี บูลเลี่ยน อินเตอร์เนชั่นแนล เปิดเผยว่า การประชุมของคณะกรรมการนโยบายการเงินของสหรัฐ (เฟด) วันที่ 13 ก.ย.นี้ ประเมินผลยากว่าจะออกมาทิศทางไหน จึงแนะนำนักลงทุนล้างพอร์ตการลงทุนในทองคำออกมาให้หมด ไม่ว่าจะเป็นการลงทุนทองคำแท่งหรือทองคำล่วงหน้า (โกลด์ ฟิวเจอร์ส) เพื่อป้องกันความเสี่ยง 
“นักลงทุนขายออกไปก่อนและค่อยเข้าไปลงทุนหลังผลประชุมเฟดออกมากรณีผู้ลงทุนที่รับความเสี่ยงได้สูงให้เก็งกำไรได้ในสัดส่วน 30% ของพอร์ต” นางพวรรณ์ กล่าว
ประธานวายแอลจีฯ ประเมินว่า กรณีไม่มีคิวอี 3 ราคาทองคำจะปรับตัวลดลง 50 เหรียญสหรัฐต่อออนซ์ แต่หากมีคิวอี 3 มีโอกาสปรับเพิ่มขึ้น 50 เหรียญสหรัฐ เพิ่มขึ้นไม่สูงนัก ราคาได้ขึ้นมารอรับข่าวแล้ว
นางพวรรณ์ กล่าวว่า ในช่วง 8 เดือนนี้ ประเทศไทยมีการนำเข้าทองคำจำนวน 280 ตัน คาดว่าถึงสิ้นปีน่าจะถึงระดับ 350 ตันได้ เนื่องจากมีผู้เข้ามาลงทุนมากขึ้น เพราะให้ผลตอบแทนสูงกว่าดอกเบี้ยเงินฝาก โดยในช่วง 8 เดือนนี้ได้ระดับ 8% และระหว่างทางราคามีการเหวี่ยงตัวเดือนละประมาณ 100 เหรียญสหรัฐ ดังนั้นนักลงทุนสามารถหาจังหวะเข้าลงทุนเพื่อสร้างผลตอบแทนที่ดีได้ 
สำหรับวายแอลจีฯ เองนั้น ช่วง 8 เดือนที่ผ่านมา ธุรกิจทองคำแท่งมีมูลค่าการซื้อ-ขายประมาณ 5.3 แสนล้านบาท คิดเป็น 66.25% ของเป้าหมายที่ตั้งไว้ทั้งปีที่ประมาณ 8 แสนล้านบาท และแต่ละปีมีลูกค้าเพิ่มปีละ 1,000 ราย จนปัจจุบันมีลูกค้าประมาณ 2,800-2,900 บัญชี ขณะที่บัญชีโกลด์ ฟิวเจอร์สมีจำนวนกว่า 2,000 บัญชี